P-44/08
Natisni
Opravilna št.:
P-44/08
Datum odločitve:
28. 10. 2009
ECLI:
ECLI:SI:USRS:2009:P.44.08
Akt:
Spor o pristojnosti
Izrek:
Za odločanje v postopku o prekršku zaradi storitve prekrška, opisanega v obdolžilnem predlogu Postaje prometne policije Ljubljana št. 207/11-558380-2007/57437 z dne 20. 3. 2007, je pristojno Okrajno sodišče v Ljubljani.
Evidenčni stavek:
Iz obdolžilnega predloga izhaja, da je bila zaradi kršitve pravila o prednosti vozil povzročena prometna nesreča, za kar je bila v drugem odstavku 234. člena Zakona o varnosti cestnega prometa predpisana tudi stranska sankcija prepovedi vožnje motornega vozila. To glede na drugi odstavek 52. člena Zakona o varnosti cestnega prometa preprečuje izvedbo hitrega postopka, zato je za odločanje v postopku o prekršku pristojno Okrajno sodišče.
Geslo:
1.2.51.7.2 - Ustavno sodstvo - Vrste vlog - Aktivna legitimacija v postopku pred Ustavnim sodiščem - Spor o pristojnosti - Prizadeti organ.
1.3.52.1.3 - Ustavno sodstvo - Pristojnost - Odločitev - V sporu o pristojnosti - Med sodišči in drugimi državnimi organi.
1.5.51.3.3 - Ustavno sodstvo - Odločbe - Vrste odločitev Ustavnega sodišča - Odločitve v drugih postopkih - Odločitev o tem, kateri organ je pristojen.
Pravna podlaga:
Člen 61.4, Zakon o Ustavnem sodišču [ZUstS]
Opomba:
Vrsta zadeve:
spori o pristojnosti
Vrsta akta:
drugi akti
Vlagatelj:
Postaja prometne policije Ljubljana
Datum vloge:
30. 5. 2008
Vrsta odločitve:
odločba
Vrsta rešitve:
določitev pristojnega organa
Dokument:
US28890
Dokument v PDF obliki:
P-44-08.pdf
87 KB
Prenesite datoteko
P-44/08-7
28. 10. 2009
ODLOČBA
Ustavno sodišče je v postopku za rešitev spora glede pristojnosti, začetem z zahtevo Postaje prometne policije Ljubljana, na seji 28. oktobra 2009
odločilo:
Za odločanje v postopku o prekršku zaradi storitve prekrška, opisanega v obdolžilnem predlogu Postaje prometne policije Ljubljana št. 207/11-558380-2007/57437 z dne 20. 3. 2007, je pristojno Okrajno sodišče v Ljubljani.
Obrazložitev
A.
1. Postaja prometne policije Ljubljana je na podlagi prvega odstavka 103. člena Zakona o prekrških (Uradni list RS, št. 7/03 in nasl. – v nadaljevanju ZP-1) pri Okrajnem sodišču v Ljubljani
vložila obdolžilni predlog št. 207/11-558380-2007/57437 z dne 20. 3. 2007 zaradi prekrška po 234. členu v zvezi s 1. točko sedmega odstavka 46. člena (pravilno: v zvezi s sedmim odstavkom 46. člena) Zakona o varnosti cestnega prometa (Uradni list RS, št. 83/04 in nasl. – v nadaljevanju ZVCP-1).
2. Okrajno sodišče v Ljubljani se je s sklepom št. PR 3217/2007-2427 z dne 22. 5. 2008 izreklo za stvarno nepristojno za vodenje postopka o prekršku zaradi prekrška po 7. točki (pravilno: po sedmem odstavku) 46. člena ZVCP-1. V obrazložitvi sklepa je navedlo, da je Postaja prometne policije Ljubljana proti obdolženemu podala obdolžilni predlog zaradi prekrška po 7. točki (pravilno: po sedmem odstavku) 46. člena v zvezi z 234. členom ZVCP-1. Po mnenju sodišča glede na navedbe v obdolžilnem predlogu ter glede na to, da je za očitani prekršek predpisana samo globa in ni določeno število kazenskih točk, niso podane okoliščine iz drugega odstavka 52. člena ZP-1, zaradi katerih hitri postopek ni dovoljen.
3. Postaja prometne policije Ljubljana zavrača svojo pristojnost z utemeljitvijo, da obstajajo razlogi iz 52. člena ZP-1, ki izključujejo hitri postopek. Iz obdolžilnega predloga naj bi namreč izhajalo, da je obdolženi zaradi neupoštevanja pravila o prednosti v križišču iz prvega odstavka 46. člena ZVCP-1 povzročil prometno nesrečo, za kar naj bi bili v času odločanja sodišča predpisani globa in stranska sankcija štiri kazenske točke. Po mnenju prekrškovnega organa se lahko obdolženemu na podlagi drugega odstavka 234. člena ZVCP-1 fakultativno izreče tudi prepoved vožnje.[1] Zato prekrškovni organ meni, da je za odločanje o prekršku pristojno Okrajno sodišče, in predlaga, naj Ustavno sodišče odloči v sporu glede pristojnosti.
B.
4. Ustavno sodišče je na podlagi osme alineje prvega odstavka 160. člena Ustave pristojno, da odloča o sporih glede pristojnosti med sodišči in drugimi državnimi organi. Po drugem odstavku 61. člena Zakona o Ustavnem sodišču (Uradni list RS, št. 64/07 – ur. p. b. – v nadaljevanju ZUstS) lahko, če pride do spora glede pristojnosti zato, ker več organov zavrača pristojnost v posamezni zadevi, zahteva rešitev spora glede pristojnosti organ, ki mu je bila zadeva odstopljena, ker meni, da zanjo ni pristojen.
5. Razmejitev pristojnosti med prekrškovnimi organi in sodišči določa 52. člen ZP-1, ki je bil po domnevni storitvi prekrška spremenjen z Zakonom o spremembah in dopolnitvah Zakona o prekrških (Uradni list RS, št. 17/08 – v nadaljevanju ZP-1E). Glede na to, da ZP-1E v prehodnih določbah ni določil, da o prekrških, storjenih do njegove uveljavitve, odločajo organi, ki so pristojni za odločanje o prekrških po dotedanjih predpisih, se spremenjeni 52. člen ZP-1 uporablja tudi za rešitev spora glede pristojnosti v tej zadevi. Po drugi alineji drugega odstavka navedenega člena hitri postopek ni dovoljen, kadar je za prekršek predpisana stranska sankcija prepovedi vožnje motornega vozila.
6. Okrajno sodišče v Ljubljani se je izreklo za stvarno nepristojno za odločanje v postopku o prekršku zaradi prekrška po sedmem odstavku 46. člena ZVCP-1, ni pa pojasnilo, zakaj je prekršek pravno kvalificiralo drugače, kot izhaja iz obdolžilnega predloga. Iz slednjega namreč izhaja, da naj bi obdolženi s kršitvijo pravila o prednosti na križišču iz prvega odstavka 46. člena ZVCP-1 povzročil tudi prometno nesrečo. S tem naj bi storil prekršek po 234. členu v zvezi s sedmim odstavkom 46. člena ZVCP-1,  za katerega sta bili v času domnevne storitve prekrška predpisani globa in stranska sankcija štiri kazenske točke, po drugem odstavku 234. člena ZVCP-1 pa tudi stranska sankcija prepovedi vožnje motornega vozila. Slednje glede na drugi odstavek 52. člena ZP-1 preprečuje izvedbo hitrega postopka.
7. Glede na navedeno je Ustavno sodišče odločilo, da je za postopek o prekršku pristojno Okrajno sodišče v Ljubljani.
C.
8. Ustavno sodišče je sprejelo to odločbo na podlagi četrtega odstavka 61. člena ZUstS in četrte alineje drugega odstavka 46. člena Poslovnika Ustavnega sodišča v sestavi: predsednik Jože Tratnik ter sodnici in sodniki dr. Mitja Deisinger, mag. Marta Klampfer, mag. Miroslav Mozetič, Jasna Pogačar, dr. Ciril Ribičič in Jan Zobec. Odločbo je sprejelo soglasno.
Jože Tratnik
Predsednik
Opomba:
[1] V času domnevne storitve prekrška je takrat veljavni ZVCP-1 v drugem odstavku 234. člena določal obligatorni izrek stranske sankcije prepovedi vožnje motornega vozila, kadar je bila s kršitvijo pravil o prednosti vozil povzročena prometna nesreča, razen prometne nesreče z neznatno nevarnostjo. Sedaj veljavni ZVCP-1 pa določa v prvem odstavku 234. člena ZVCP-1 fakultativni izrek stranske sankcije prepovedi vožnje motornega vozila, kadar udeleženec cestnega prometa s prekrškom povzroči prometno nesrečo, razen prometne nesreče z neznatno nevarnostjo.